Han har ventet på hjerteoperasjon i snart et halvt år. Oslo universitetssykehus har måttet sende 58 pasienter videre.
Norges største sykehus sliter med lange køer for hjerteoperasjoner. De må sende pasienter til Trondheim og Bergen.  Hver mandag kveld møter Terje Finholdt (59) treningskompisene i Bærum idrettspark. Men selv om han holder seg i god form og er i full jobb, er hjertet hans slett ikke i toppform. Den ene hjerteklaffen hans lekker. Det betyr at blodet strømmer i feil retning gjennom klaffen.  5. september fikk han ja fra Oslo universitetssykehus (OUS) til å få operasjon. Siden har månedene har gått. Og i mellomtiden vokser hjertet hans og blir utsatt for belastning.  Pulsen er blitt høyere når han er i aktivitet, og han hoster på en måte som han aldri har gjort før.  Ledelsen ved klinikken innrømmer at ventetiden er lang. De skylder på etterslep etter koronapandemien og at 14 intensivsykepleiere sa opp i fjor. Oppsigelsene kom etter en opphetet konflikt da hjertekirurgen ved Ullevål ble flyttet midlertidig til Rikshospitalet i fjor sommer. Etter sommeren ble flyttingen gjort permanent. Men ledelsen avviser at nedleggelsen av kirurgien på Ullevål i seg selv har ført til lange ventelister. Det har tillitsvalgte en annen mening om. Mer om det senere. Purret fem ganger Nå har Finholdt ventet på operasjon i snart seks måneder. Han har ringt fem ganger til pasientkoordinatoren på Rikshospitalet og spurt om når han skal få operasjon. Dette er notert i journalen hans. Siste telefon tok han 6. februar.  Hver gang har han fått forskjellige beskjeder.  – Først fikk jeg høre at det kunne bli operasjon i november. Så sa de, nei, det blir hverken november eller desember. Kanskje januar. Neste beskjed var februar, forteller Finholdt oppgitt.  – Til slutt sa de at det blir i mars. Finholdt har gått til kontroll hos dr.med. Even Holt som er avtalespesialist i kardiologi. Han har holdt klaffefeilen under oppsikt i flere år og sett at lekkasjen gradvis er blitt verre. Til slutte henviste han pasienten til operasjon. Nylig skrev legen et skarpt brev til torakskirurgisk avdeling ved sykehuset og etterlyste operasjon. Tirsdag 12. februar fikk Finholdt innkalling til operasjon 8. mars.  – Dette burde gått vesentlig raskere, mener Holt. – Et halvt år er urimelig lang tid når man er blitt akseptert for kirurgi med den tilstanden han da var beskrevet med. Han har risiko for å utvikle hjertesvikt i mellomtiden, og det er alvorlig, utdyper kardiologen. 58 hjertepasienter sendt til andre sykehus Hva svarer sykehusledelsen på kritikken? Klinikkleder ved hjerte-, lunge- og karklinikken, Bjørn Bendz, svarer i en e-post:  – Vi ønsker ikke å kommentere på enkeltpasienter. Men på generelt grunnlag er vi enig med kardiolog Even Holt i at vi bør ha kortere ventetid enn det vi har nå, skriver han. – Er det fare for at pasienten i dette tilfellet blir verre, med ventetid på et halvt år? – Det er økt mulighet for forverring av tilstanden dersom ventetiden er lang og tilstanden ikke følges opp. Bendz sier at lang ventetid er grunnen til at noen pasienter også får tilbud om operasjon i Bergen og Trondheim. I 2023 måtte 58 pasienter reise til Bergen og Trondheim for å få hjerteoperasjon.  20 pasienter ved Oslo universitetssykehus ble sendt til Haukeland universitetssjukehus. 38 ble sendt til St. Olavs hospital. Pandemi og mangel på personell Hva er årsaken til den dårlige kapasiteten?  Ifølge klinikksjef Bendz økte ventetidene gjennom pandemien. To intensivseksjoner på Thoraxkirurgisk avdeling, en på Rikshospitalet og en på Ullevål, ble isolert og brukt til å behandle Norges dårligste covid pasienter.  Økningen av ventetidene pågikk til langt utpå høsten 2022. Dette medførte et stort etterslep med kødannelse for hjerteoperasjoner videre inn i 2023, skriver Bendz til Aftenposten. Etterpå kom oppsigelsene fra de 14 sykepleierne. Bendz skriver at det medførte betydelig redusert kapasitet for hjerteoperasjoner ved sykehuset.  Det var aldri planen å legge ned hjertekirurgien på Ullevål. Den opphørte å eksistere på grunn av mangel på personell, fremhever Bendz. Han skriver videre at det har tatt lang tid å få opp ønsket kapasitet igjen, men at de har klart det fra januar i år.  På grunn av etterslepet vil de fortsatt bruke ledig kapasitet i Bergen og Trondheim fremover for å redusere ventetidene. Tillitsvalgt: – Vi er bekymret Erik Høiskar er tillitsvalgt for overlegene ved OUS. Allerede i mai i fjor skrev han en bekymringsmelding til Statsforvalteren. Han fryktet økt ventetid etter flyttingen av hjertekirurgi til Rikshospitalet og mente den ville true pasientsikkerheten.  Men Statsforvalteren hadde tillit til at ledelsen ved OUS ville sikre forsvarlige helsetjenester og avsluttet saken sommeren 2023.  Så hvordan har det gått? – Vi vet at aktiviteten har gått ned etter sommeren. Så vår bekymring består. Men vi har ikke oversikt over ventetiden, sier Høiskar.  Til forklaringen fra Bendz om årsakene til den dårlige kapasiteten, sier han:  – Når så mange sykepleiere velger å slutte, bærer ledelsen et stort ansvar for dette sammenbruddet.  Han påpeker at pandemien påvirket all behandling i sykehusene inn i 2022. – Selv om det var et etterslep og åpenbart vanskelig, så burde vi ha klart omstilling og bedret kapasitet for å håndtere ventelistene innen 2023, sier han. Høiskar påpeker at antallet operasjonsstuer til disposisjon på Rikshospitalet hvor det foregår hjertekirurgi, er redusert etter flyttingen. Det er også en årsak til dårligere kapasitet. Det er ikke ledelsen enig i:  – Totalt disponerer vi nå en operasjonsstue mer enn tidligere for både hjerte- og lungekirurgi, skriver Bendz. Håper ventetiden ikke får konsekvenser Terje Finholdt håper den lange ventetiden ikke har fått konsekvenser for hjertet, den forestående operasjonen og resultatet. Han har omsider fått en dato. – Har du vært engstelig i de seks månedene du har ventet? – Nei, jeg vil ikke si det. Men jeg vil gjerne komme meg videre og bli ferdig med dette nå. 
Norges største sykehus har lange køer for hjerteoperasjoner. Sykehuset sender pasienter til Trondheim og Bergen. En pasient har ventet på operasjon i seks måneder.  Klinikken skylder på korona-etterslep og oppsigelser som grunn for ventetiden. Tillitsvalgte peker på flytting av hjertekirurgi som en årsak.